Leo Anttila

**Leo Otto Anttila** (20. huhtikuuta 1903 Tampere &ndash; 7. elokuuta 1967 Kotka) oli suomalainen kirjailija ja lakimies. Hän kirjoitti vuonna 1948 sanat Kotkan ruusu -lauluun, joka esitettiin alun perin *Kotkan Laulu* -kabareen yhteydessä.

Anttilan vanhemmat olivat suomentaja Werner Anttila ja kirjailija Selma Anttila. Hänen sisarensa oli tekstiilitaiteilija Eva Anttila. Leo Anttila oli naimisissa vuodesta 1941 filosofian maisteri Maija Ketosen kanssa. 

Leo Anttila pääsi ylioppilaaksi 1920 ja valmistui filosofian kandidaatiksi 1922 sekä suoritti yleisen oikeustutkinnon 1929. Hän teki opintomatkoja Skandinavian maihin 1933 ja Euroopan satamakaupunkeihin 1948. Anttila oli Suomen Puunjalostusteollisuuden keskusliiton palveluksessa 1930-1936 ja Kotkan kauppakamarin asiamiehenä vuodesta 1937 alkaen. Hän oli Kotkan kaupunginvaltuuston jäsenenä vuodesta 1945, valtuuston varapuheenjohtajana vuodesta 1948 sekä Kotkan satamalautakunnan puheenjohtajana vuodesta 1951. Kuka kukin on 1954 teoksessa Anttila kertoi harrastuksekseen salapoliisiromaanit.

Leo Anttilan esikoisteos oli salanimellä *Tauno Sala* vuonna 1925 julkaistu rikos- ja rakkausromaani *Salaoppeja, rahaa ja rakkautta*. Kirjan päähenkilö, "salatieteilijä" Aggharat, joka muualla maailmassa erinäisiä kolttosia tehtyään ulottaa vaikutuksensa Suomeen, ryhtyy täällä punomaan rikossuunnitelmiaan ja toteuttamaan niitä. Aivan viime tingassa onnistuu romaanin toisen päähenkilön, suomalaisen tiedemiehen, paljastaa salatieteilijän rikolliset puuhat ja seuranneessa kamppailussa paha saa lopulta ansaitun palkkansa. Romaanin päättyessä sankarin ja sankarittaren "kohtalonlangat" vielä onnekkaasti kiertyvät toisiinsa.

## Teoksia
* *Salaoppeja, rahaa ja rakkautta : kotimainen rikos- ja rakkausromaani*.  Kansanvalta 1925 (nimellä Tauno Sala yhdessä Olli Wuorisen kanssa)
* *Helsingin suomalainen klubi 1926-1936*. Leo Anttila, Helsinki 1936
* *Kotkan laulu* : näytelmä. 1942
* *Onnen kopla* : näytelmä. 1943
* *Kaksi haaksirikkoa* : näytelmä. 1945-1946
* *Kotkan historia 1-2* ; yksi kirjoittajista.  Suomen Punaisen Ristin Kymen piirihallitus, Kotka 1953–1955
* *Vieraana kuolema: salapoliisiromaani*. Otava 1960
* *Kymenlaakson teollisuuden kuljetukset 1960-61*. Kymenlaakson seutukaavayhdistys, Karhula 1966

## Suomennoksia
* Stephen Leacock : *Naurua naamion takaa : uusia romaaniparodioja*. Gummerus 1926
* Leo Perutz : *Viimeisen tuomion mestari* : romaani. Karisto 1926 (alkuteos *Der Meister des Jüngsten Tages*)
* Leo Perutz : *Yhdeksästä yhdeksään* : romaani. Karisto 1927 (alkuteos *Zwischen Neun und Neun*)
* Leo Perutz : *Bolibarin markiisi* : romaani. Karisto 1928 (alkuteos *Der Marques de Bolivar*)
* John Macy  : *Maailman kirjallisuuden historia* ; sovitellen suom. Leo Anttila ; kuvittanut Onorio Ruotolo. Karisto 1929
* Paul Féval nuorempi ja M. Lassez : *"Kolmen muskettisoturin" välivuodet : osa 5 Valtiosalaisuus* : historiallinen seikkailuromaani. Karisto 1930 (alkuteos *Le chevalier mystère*, *Secret d'état*)
* Paul Féval nuorempi ja M. Lassez : *"Kolmen muskettisoturin" välivuodet : osa 6 Rautanaamion pako* : historiallinen seikkailuromaani. Karisto 1930 (alkuteos *Le chevalier mystère*, *L'évasion du Masque de fer*)

## Lähteet